मां ने ज्वेलरी बेचकर इलाज कराया; 3 लड़कों ने शादी से इनकार किया, अब बच्चियों को बचा रही
मैं सुगंधा कुमारी, बिहार से हूं। मैंने खुद कैंसर को जीता है इसलिए इसका दर्द समझ सकती हूं।
मैं सुगंधा कुमारी, बिहार से हूं। फिलहाल लखनऊ में रहती हूं और किंग जॉर्ज मेडिकल यूनिवर्सिटी में यूपी स्टेट केयर कोऑर्डिनेटर के तौर पर काम कर रही हूं। साथ ही यूपी कैंसर हेल्पलाइन भी चला रही हूं।
मैंने खुद कैंसर को जीता है इसलिए इसका दर्द समझ सकती हूं। मैं कैनकिड्स नाम के एनजीओ के साथ भी कैंसर से लड़ रहे बच्चों की मदद करती हूं।
मीठा खाने पर होता पेट में दर्द
मुझे मीठा बहुत पसंद है लेकिन बचपन में जब भी मीठा खाती तो पेट में गोला-सा बन जाता और खूब दर्द होता। दर्द भी ऐसा कि आंसू निकालने लगते। घरवालों ने कई डॉक्टरों को दिखाया। कोई कहता गैस बन गई तो कोई बोलता पेट में पानी की थैली बन गई है। दिन बीतते जा रहे थे और तकलीफ बढ़ती जा रही थी।
मेरे मामा यूपी पुलिस में थे और लखनऊ में पोस्टेड थे। उनकी बेटी के फंक्शन में मेरा लखनऊ जाना हुआ। वहां तबीयत खराब हुई तो मुझे राम मनोहर लोहिया हॉस्पिटल ले जाया गया। फिर दूसरे हॉस्पिटल में रेफर किया गया। दरअसल वहां डॉक्टरों ने कैंसर डिटेक्ट कर लिया था, लेकिन वह समझ नहीं पा रहे थे कि इतनी छोटी लड़की को कैंसर कैसे हो सकता है। मैं तब छठी क्लास में थी।
आगे बढ़ने से पहले पोल के जरिए बताएं अपनी राय: 
पेट से 3 किलो का ट्यूमर निकला
लखनऊ में ही एक हॉस्पिटल में मैं इलाज के लिए पहुंची। वहां डॉ. रेनू और डॉ. उर्मिला ने मुझे तुरंत एडमिट किया और ऑपरेशन करके मेरे पेट से 3 किलोग्राम का ट्यूमर निकला। ऑपरेशन के बाद मुझे उसके दर्द का एहसास हुआ।
मैं इतना पागलों जैसा बर्ताव कर रही थी कि उन्होंने मेरे हाथ-पैर बांध दिए थे ताकि मैं मूवमेंट न कर पाऊं। ट्यूमर को टेस्ट के लिए भेजा गया। 15 दिन बाद ट्यूमर की रिपोर्ट आई जिसमें पता चला कि ये जर्म सेल ट्यूमर है। यह कैंसर अंडाशय में होता है। ऑपरेशन के दौरान मेरी ओवरी निकाल दी गई थी।
मुझसे कैंसर की बात छुपाई
2010 में कैंसर डिटेक्ट हुआ था, लेकिन मुझे न डॉक्टर ने इसके बारे में बताया और न मेरी मां ने। मैं सिर्फ इतना जानती थी कि मुझे बुखार के बाद पेट में में दर्द हुआ था। दूसरी कीमोथेरेपी के बाद पता चला कि मुझे कैंसर है और मैं डर गई। दरअसल मैंने डॉक्टर की रिपोर्ट पढ़ ली थी। इसके बाद मां से पूछा तो उन्होंने कहा कि तुम ठीक हो जाओगी।
केवल मां इलाज के लिए तैयार थीं, वह मुझे मायके ले आईं
मैं एक ऐसे समाज से आती हूं जहां लड़कों को ज्यादा महत्व दिया जाता है। जब मेरे कैंसर के बारे में घरवालों को पता चला तो सिर्फ मां ही मेरे इलाज के हक में थी। पापा ने भी हाथ खींच लिए थे क्योंकि उन्हें मेरी बहन और भाई के भविष्य की चिंता सता रही थी। रिश्तेदार कह रहे थे कि अगर इलाज करवा भी लिया तो बच नहीं पाएगी और बच गई तो इससे कोई शादी नहीं करेगा। बेटी तुम लोगों पर बोझ बनकर रहेगी।
इन सब बातों को सुनने के बाद मां मुझे और मेरे भाई-बहन को लेकर मायके आ आई। वह प्राइवेट स्कूल में टीचर रही हैं। तब उनकी सैलरी मुश्किल से 3 हजार रुपए थी लेकिन उन्होंने मुझे ठीक करने की ठान ली थी। उन्होंने सबसे कह दिया था कि जो होगा देखा जाएगा लेकिन मैं अपनी बेटी का इलाज जरूर करवाऊंगी।
मां ने इलाज के लिए ज्वेलरी बेच दी, बाद में पापा का मिला सपोर्ट
कैंसर का इलाज बहुत महंगा होता है। मां की इतनी सैलरी नहीं थी कि वो मेरा इलाज करवा सकें लेकिन उन्होंने कोशिश की। जब भी वह मुझे इलाज के लिए लखनऊ लेकर जातीं, उससे पहले अपने जेवर का एक हिस्सा बेचकर मेरा इलाज करातीं। मेरी 6 कीमोथेरेपी हुई हैं लेकिन इस बीच मां की सारी ज्वेलरी खत्म हो गई।
मां को कोशिश करता देख बाद में पापा ने भी उनका साथ दिया। जब घरवालों के पास कीमोथेरेपी के लिए पैसे नहीं बचे तो कैनकिड्स संस्था ने हमारी मदद की।
कैंसर से जूझते हुए घर का बेटा भी बनी
मां नाना-नानी के घर रहती थीं जो बहुत बुजुर्ग थे। मां स्कूल चली जाती थीं। भाई 1 साल का था और बहन भी छोटी थी। ऐसे में मैंने घर की बेटी की जगह बड़े बेटे की तरह फर्ज निभाया। कैंसर से जूझ रही थी लेकिन घर का राशन लाना हो या गैस सिलेंडर, सब मैनेज करती।
स्कूल में सब मुझसे दूर रहते थे
इलाज के दौरान मां ने मेरा एडमिशन सरकारी स्कूल में करा दिया था ताकि मेरा साल बर्बाद न हो और इलाज भी चलता रहे।
कीमोथेरेपी के दौरान मेरे बाल उड़ गए। स्कूल जाती तो कोई भी बच्चा मेरे साथ न बैठता और न खेलता। टीचर्स भी दूर से कॉपी चेक किया करती।
सोसाइटी के लोग भी अपने बच्चों को मेरे साथ नहीं खेलने देते थे। वह मेरे लिए दुखदायी स्थिति थी।
मैं पढ़ाई में भी कमजोर हो गई थी। ऐसे में मेरी छोटी बहन मेरी सहेली बनी। भले ही वह मेरे से छोटी क्लास में थी लेकिन वह मुझे पढ़ाती थी। मेरे साथ खेलती भी थी। मैं खुशनसीब हूं कि मुझे काउंसलर और टीचर के रूप में मां मिली और बहन बेस्टफ्रेंड बनी।
बाल झड़े तो घर से निकलना छोड़ दिया
लोगों के बर्ताव की वजह से मैंने घर से बाहर निकलना छोड़ दिया था। मैं उदास रहती थी। घर में खुद को बंद करके रखती थी। ऐसे में मां ने एक योजना बनाई। एक दिन वह बिना कैप के मुझे बाजार लेकर गईं। वहां जितने भी लोग थे, वो मुझे देख रहे थे और मैं रो रही थी।
मां ने जब मेरी आंखों में आंसू देखे तो उन्होंने कहा कि मेरा बाजार में लाने का मकसद यही था कि तुम लोगों को फेस करो, क्योंकि तुम बाकी से अलग और स्पेशल हो। तुम्हारे अंदर एक अलग तरह की पावर है। उस चीज को पहचानो। जिंदगी बहुत खूबसूरत है। मां के इन शब्दों ने मेरा नजरिया ही बदल डाला।
स्कूल की रेस में आई पोजिशन तो बदला रवैया 
6 कीमोथेरेपी होने के बाद मैंने स्कूल में हुई 200 मीटर और 400 मीटर की रेस में हिस्सा लिया और फर्स्ट और सेकंड पोजिशन आई। यह देख सबको लगा कि मैं ठीक हो गई हूं।
इसके बाद ही स्कूल में टीचर्स और बच्चों ने मुझसे दोस्ती की। अचानक से मैं सबके लिए प्रेरणा बन गई।
शादी के लिए कई लड़कों ने किया रिजेक्ट
मैं ग्रेजुएशन सेकंड ईयर में थी, जब मेरी शादी की बात चलने लगी। मैंने पापा को साफ कह दिया कि पहले ही लड़के के परिवार वालों को बता दें कि मुझे कैंसर हो चुका है। 
इस वजह से मुझे 3 लड़कों ने रिजेक्ट किया। सभी पढ़े-लिखे लड़के थे जो सरकारी नौकरी कर रहे थे। लेकिन हर कोई एक जैसा नहीं होता। आखिरकार एक लड़के ने मुझे मेरी सच्चाई के साथ स्वीकारा। जल्द ही उनसे मेरी शादी होने वाली है।
लखनऊ में नौकरी लगी तो भी घरवाले थे खिलाफ
जब लखनऊ के हॉस्पिटल में मेरी जॉब लगी तो पापा समेत सभी घरवाले लखनऊ भेजने को तैयार नहीं थे। वह कह रहे थे कि इतना दूर काम करने की क्या जरूरत है।
लखनऊ में अकेले रहेगी लेकिन तब भी मेरी मां का सपोर्ट मुझे मिला। मां की वजह से ही मैं आज नौकरी कर पा रही हूं।
मेरी कहानी से प्रेरित होकर कुछ महिलाओं ने करवाया बेटियों का इलाज 
मैं कैनकिड्स में गर्ल्स ब्रिगेड की ऐंबैस्डर हूं। इसी संस्था ने मेरा भी इलाज कराया था। 2017 में एक प्रोग्राम हुआ। वहां मुझे आमंत्रित किया गया। उसी दौरान एक आकृति चौहान नाम की महिला से मिली। उन्होंने ही मुझे इस संस्था में एनरोल किया।
मैं चाहती हूं कि जो भी लड़की कैंसर से जूझ रही है, उनका इलाज हो। हमारे समाज में लड़कों को घर का भविष्य समझा जाता है जबकि लड़की के बारे में सोचा जाता है कि वह दूसरे घर में चली जाएगी तो खर्चा क्यों करें। मुझे खुशी है कि मेरी कहानी से प्रेरित होकर कुछ मां अपने परिवार से लड़कर अपनी बेटियों के इलाज कराने आगे आईं।